CELEX: 32016D0358
Language: el
Date: 2016-03-08 00:00:00
Title: Εκτελεστική απόφαση (ΕΕ) 2016/358 του Συμβουλίου, της 8ης Μαρτίου 2016, με την οποία επιτρέπεται στη Γαλλική Δημοκρατία να εφαρμόσει μειωμένα επίπεδα φορολογίας για τη βενζίνη και το πετρέλαιο εσωτερικής καύσης που χρησιμοποιούνται ως καύσιμα κίνησης σύμφωνα με το άρθρο 19 της οδηγίας 2003/96/ΕΚ

12.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 67/35
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/358 ΤΟΥ ΣΥΜΒΟΥΛΊΟΥ
   της 8ης Μαρτίου 2016
   με την οποία επιτρέπεται στη Γαλλική Δημοκρατία να εφαρμόσει μειωμένα επίπεδα φορολογίας για τη βενζίνη και το πετρέλαιο εσωτερικής καύσης που χρησιμοποιούνται ως καύσιμα κίνησης σύμφωνα με το άρθρο 19 της οδηγίας 2003/96/ΕΚ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (1), και ιδίως το άρθρο 19,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η εκτελεστική απόφαση 2013/193/ΕΕ του Συμβουλίου (2) επιτρέπει στη Γαλλική Δημοκρατία (εφεξής «Γαλλία») να εφαρμόσει, για περίοδο τριών ετών, μειωμένα επίπεδα φορολογίας για το πετρέλαιο εσωτερικής καύσης και την αμόλυβδη βενζίνη που χρησιμοποιούνται ως καύσιμα κίνησης, για τους σκοπούς διοικητικής μεταρρύθμισης η οποία αφορά την αποκέντρωση ορισμένων ειδικών αρμοδιοτήτων που ασκούσε προηγουμένως η κεντρική διοίκηση. Η απόφαση 2013/193/ΕΕ έπαψε να ισχύει στις 31 Δεκεμβρίου 2015.
            
         
               (2)
            
            
               Με επιστολή της 20ής Οκτωβρίου 2015, η Γαλλία ζήτησε να επιτραπεί στις γαλλικές περιφέρειες να συνεχίσουν να εφαρμόζουν μειώσεις των φορολογικών συντελεστών, που δεν θα υπερβαίνουν τα 17,7 EUR ανά 1 000 λίτρα αμόλυβδης βενζίνης και τα 11,5 EUR ανά 1 000 λίτρα πετρελαίου εσωτερικής καύσης, για δύο επιπλέον έτη μετά τις 31 Δεκεμβρίου 2015.
            
         
               (3)
            
            
               Η εκτελεστική απόφαση 2013/193/ΕΕ εκδόθηκε λαμβάνοντας υπόψη ότι το μέτρο που ζήτησε η Γαλλία πληρούσε τις απαιτήσεις που ορίζονται στο άρθρο 19 της οδηγίας 2003/96/ΕΚ, που επιτρέπει φορολογικές απαλλαγές ή μειώσεις αποκλειστικά για λόγους ειδικής πολιτικής. Ειδικότερα, θεωρήθηκε ότι το εν λόγω μέτρο δεν εμποδίζει την ορθή λειτουργία της εσωτερικής αγοράς. Θεωρήθηκε επίσης ότι συνάδει με τις συναφείς πολιτικές της Ένωσης.
            
         
               (4)
            
            
               Το εθνικό μέτρο εντάσσεται αφενός στο πλαίσιο πολιτικής που αποσκοπεί στην αύξηση της διοικητικής αποτελεσματικότητας βελτιώνοντας την ποιότητα και μειώνοντας το κόστος των δημόσιων υπηρεσιών, και αφετέρου στο πλαίσιο πολιτικής της αποκέντρωσης. Η Γαλλία προτίθεται να παράσχει στις περιφέρειές της ένα πρόσθετο κίνητρο για τη βελτίωση της ποιότητας της διοίκησής τους με διαφανή τρόπο. Εν προκειμένω, η εκτελεστική απόφαση 2013/193/ΕΕ απαιτεί τη σύνδεση των μειώσεων με τις αντικειμενικές κοινωνικοοικονομικές συνθήκες που επικρατούν στις περιφέρειες στις οποίες αυτές εφαρμόζονται. Συνεπώς, ορισμένες περιφέρειες με ακαθάριστο εθνικό προϊόν χαμηλότερο του μέσου όρου ή ποσοστό ανεργίας υψηλότερο από τον μέσο όρο εφάρμοσαν χαμηλότερους συντελεστές. Γενικότερα, το εθνικό μέτρο βασίζεται σε λόγους ειδικής πολιτικής.
            
         
               (5)
            
            
               Τα αυστηρά όρια που επιβάλλονται για τη μείωση των συντελεστών σε περιφερειακό επίπεδο καθώς και η εξαίρεση του πετρελαίου εσωτερικής καύσης για εμπορική χρήση που χρησιμοποιείται ως προωθητικό από το πεδίο εφαρμογής του μέτρου υποδηλώνουν ότι ο κίνδυνος στρεβλώσεων του ανταγωνισμού στην εσωτερική αγορά είναι πολύ χαμηλός.
            
         
               (6)
            
            
               Δεν έχουν αναφερθεί εμπόδια στην ορθή λειτουργία της εσωτερικής αγοράς όσον αφορά συγκεκριμένα την κυκλοφορία των εν λόγω προϊόντων ως προϊόντων που υπόκεινται σε ειδικό φόρο κατανάλωσης.
            
         
               (7)
            
            
               Πριν από την επιβολή του μέτρου, θα προηγηθεί αύξηση της φορολογίας. Στο πλαίσιο αυτό και με βάση τις συνθήκες υπό τις οποίες χορηγήθηκε η άδεια, καθώς και τις εμπειρίες που αποκομίστηκαν, στην παρούσα φάση το εθνικό μέτρο δεν φαίνεται να έρχεται σε σύγκρουση με τις ενωσιακές πολιτικές που αφορούν την ενέργεια και την καταπολέμηση της κλιματικής αλλαγής.
            
         
               (8)
            
            
               Όπως προκύπτει από το άρθρο 19 παράγραφος 2 της οδηγίας 2003/96/ΕΚ, κάθε άδεια που χορηγείται δυνάμει αυτού πρέπει να είναι αυστηρά περιορισμένη χρονικά. Η Γαλλία ζήτησε τη χορήγηση της άδειας για περίοδο δύο ετών. Ως εκ τούτου, είναι σκόπιμο να περιοριστεί η περίοδος εφαρμογής της παρούσας απόφασης σε δύο έτη.
            
         
               (9)
            
            
               Κρίνεται σκόπιμο να διασφαλιστεί ότι η Γαλλία μπορεί να εφαρμόσει την ειδική μείωση στην οποία αναφέρεται η παρούσα απόφαση, σε συνέχεια της κατάστασης που ίσχυε πριν από την 1η Ιανουαρίου 2016, δυνάμει της εκτελεστικής απόφασης 2013/193/ΕΕ. Η αιτούμενη άδεια θα πρέπει επομένως να χορηγηθεί με ισχύ από την 1η Ιανουαρίου 2016.
            
         
               (10)
            
            
               Η παρούσα απόφαση δεν θίγει την εφαρμογή των ενωσιακών κανόνων σχετικά με τις κρατικές ενισχύσεις,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Επιτρέπεται στη Γαλλία να εφαρμόσει μειωμένους συντελεστές φορολογίας στην αμόλυβδη βενζίνη και στο πετρέλαιο εσωτερικής καύσης που χρησιμοποιούνται ως καύσιμα κίνησης. Το πετρέλαιο εσωτερικής καύσης για εμπορική χρήση που χρησιμοποιείται ως προωθητικό, κατά την έννοια του άρθρου 7 παράγραφος 2 της οδηγίας 2003/96/ΕΚ, δεν είναι επιλέξιμο για την εν λόγω μείωση.
   2.   Μπορεί να επιτρέπεται στις διοικητικές περιφέρειες να εφαρμόζουν διαφοροποιημένες μειώσεις εφόσον πληρούνται οι ακόλουθοι όροι:
   
               α)
            
            
               οι μειώσεις δεν υπερβαίνουν τα 17,7 EUR ανά 1 000 λίτρα αμόλυβδης βενζίνης ή τα 11,5 EUR ανά 1 000 λίτρα πετρελαίου εσωτερικής καύσης·
            
         
               β)
            
            
               οι μειώσεις δεν υπερβαίνουν τη διαφορά μεταξύ των επιπέδων της φορολογίας στο μη εμπορικό και στο εμπορικό πετρέλαιο εσωτερικής καύσης που χρησιμοποιείται ως προωθητικό·
            
         
               γ)
            
            
               οι μειώσεις αποτελούν συνάρτηση των αντικειμενικών κοινωνικοοικονομικών συνθηκών που επικρατούν στις περιφέρειες στις οποίες εφαρμόζονται·
            
         
               δ)
            
            
               η εφαρμογή περιφερειακών μειώσεων δεν έχει ως αποτέλεσμα να παρέχεται σε μια περιφέρεια ανταγωνιστικό πλεονέκτημα στο ενδοενωσιακό εμπόριο.
            
         3.   Οι μειωμένοι συντελεστές πρέπει να συμμορφώνονται με τις απαιτήσεις της οδηγίας 2003/96/ΕΚ, και ιδίως με τους ελάχιστους συντελεστές που καθορίζονται στο άρθρο 7.
   Άρθρο 2
   Η παρούσα απόφαση παράγει αποτελέσματα την ημερομηνία κοινοποίησής της.
   Εφαρμόζεται από την 1η Ιανουαρίου 2016.
   Η ισχύς της λήγει στις 31 Δεκεμβρίου 2017.
   Άρθρο 3
   Η παρούσα απόφαση απευθύνεται στη Γαλλική Δημοκρατία.
   
      Βρυξέλλες, 8 Μαρτίου 2016.
      
         
            Για το Συμβούλιο
         
         
            Ο Πρόεδρος
         
         J.R.V.A. DIJSSELBLOEM
      
   
   
      (1)  ΕΕ L 283 της 31.10.2003, σ. 51.
   
      (2)  Εκτελεστική απόφαση 2013/193/EE του Συμβουλίου, της 22ας Απριλίου 2013, με την οποία επιτρέπεται στη Γαλλική Δημοκρατία να εφαρμόσει διαφοροποιημένα επίπεδα φορολογίας στα καύσιμα κινητήρων σύμφωνα με το άρθρο 19 της οδηγίας 2003/96/ΕΚ (ΕΕ L 113 της 25.4.2013, σ. 15).